"usephila impilo yokuhlale ekhipha amanzi endlini owesifazane wakwa dambuza, onenkinga yokugelezelwa amanzi endlini njalo uma linethile, kulandela iprojekthi yokwakhiwa komgwaqo engaphelanga. unksz lindiwe molefe ohlala kwa dambuza entabeni utshele iphephandaba i--echo ukuthi usehlale elele engalele ikakhulukazi uma linethile, njengoba kuye kwenzeke avuke endlini egcwele amanzi. umolefe ohlala endlini yomxhaso nendodana yakhe nomzukulu uthi kumanje ingaphakathi le ndlu lonakele liphelile futhi sekuze kwafa nefriji ngenxa yala manzi. uthi wangena kulomuzi ngo 2011 emva kokuba enze isivumelwano nomunye umakhelwane ukuba bashintshane. uthe yize le nkinga efike ivele ikhona, iqale ukuba mandla ngonyaka odlule kulandela izimvula ezinkulu ezike zaba khona. uthe: “ngenkathi ngifika kule ndawo umgwaqo wawuvele usuwakhiwe kodwa kungaqediwe njengoba ukwakhiwa kwawo kugcina ngaphambi kwesango lami, kungabange kusaqhubeka. ngenkathi sifika kwathiwa inkontileka eyayiwakha yayisiphelelwe inkontilaki, kodwa kuzofika enye izoqhubeka nomsebenzi okugcine kungasabanga njalo. manje uma linethe kakhulu , esikhundleni sokuthi amanzi ahambe ngomgwaqo, afike ame ngaphandle kwami enze amaxhaphozi amakhulu, okugcina ngamanzi esegeleza endlini. ngisho ngaphakathi sekunuka umswakamo njengoba kuyindawo ehlale imanzi. sesiphila impilo yokuhlale sikhipha amanzi, kungewona wodwa ngoba ngisho abachitha izitamkoko zichithekela la.” umolefe uthe uzamile ukubika ekhanseleni le ndawo umnu sipho madonda kepha wagcina engasizakalanga. “angisazi ukuthi kumele ngenzenjani , ngoba isigcino le ndlu izogcine iwele kuthina njengoba sekunemifantu ngaphakathi ngenxa yala manzi. ziningi nezifo esingazithola sezisingenile ngenxa yala manzi njengoba kukhona nangcolile aqhamuka emizini yabantu. sesimbe nomgodi ngaphandle egcekeni ukuze angene khona, kodwa kubukeka kunhlanga zimuka nomoya. engikufisayo ukuthi noma bangaphesha ngendlela abangaphesha ngayo ukuqedela umgwaqo ngoba incane indawo esele,” kuqhuba umolefe. uthe ezinye izinto ezibalulekile azisahlali kule ndlu ngenxa yalesimo. “umuntu uhlale ecuphe ngamabhakede amancane, okuyiwona esibutha ngawo lamanzi. kwesinye isikhathi uye uphaphame esho ukuyofika embhedeni njengoba nemibhede sesiyisekele ngezitini eziningi ukuze iphakame,” kuphetha umolefe. lithintwa ngalolu daba ikhansela lakwa ward 11 u madonda uthe ubengakaze awuthole umbiko ngalo muzi, umuzi owodwa awaziyo onenkinga yokungenelwa amanzi sekungenelele umasipala. “ngokwazi kwami awukho umgwaqo ongaphelile kule ndawo, kodwa sizophenya kabanzi,” kuphetha umadonda.